ORDE do 6 de xuño de 2005 pola que se convocan prazas para residencia de educadores en prácticas en centros de atención a menores dependentes desta consellería.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 14/06/2005

O Estatuto de autonomía de Galicia no seu artigo 27.23º atribúelle á comunidade autónoma a competencia exclusiva en materia de asistencia social.
O Decreto 5/2005, do 13 de xaneiro, que establece a estrutura orgánica da Consellería de Familia, Xuventude, Deporte e Voluntariado, no seu artigo 1º asígnalle as competencias sobre protección de menores á citada consellería.
Coa realización desta convocatoria preténdese favorecer os estudantes con dificultades económicas para o seu acceso ao ensino universitario ou aos estudos de formación profesional de grao superior e os licenciados universitarios que están realizando estudos de doutoramento e os técnicos superiores de formación profesional ao mesmo tempo que se dotan de apoio no eido educativo e asistencial aos centros de atención de menores que se relacionan no anexo II desta orde.
Para este fin destínase un crédito de 50.760 A con cargo á aplicación orzamentaria 14.02.212B.228, que figura cunha dotación económica de 7.368.897 A nos estados de gastos do orzamento para o ano 2005 establecidos na Lei 13/2004, do 29 de decembro, de orzamentos xerais da Comunidade Autónoma de Galicia (DOG nº 253, do 30 de decembro).
Na súa virtude, en uso das facultades que teño atribuídas para a debida aplicación dos créditos
orzamentarios para o fin para o que foron establecidos,
DISPOÑO:
Artigo 1º.-Obxecto da convocatoria.
Convocar a cobertura de 36 prazas para residencia de educadores en prácticas para o curso escolar 2005-2006 nos centros de internado de menores dependentes da Consellería de Familia, Xuventude, Deporte e Voluntariado, segundo o número e distribución que figura no anexo II desta orde.
Artigo 2º.-Condicións dos solicitantes.
Son requisitos para participar na convocatoria os seguintes:
a) Ser español/a ou nacional de calquera país membro da Unión Europea, legalmente establecido en España e con residencia na Comunidade Autónoma de Galicia.
b) Non ter cumpridos os 26 anos, na data de finalización do prazo de presentación de solicitudes.
c) Estar cursando estudos universitarios ou de formación profesional de grao superior ou ter finalizados estes estudos.
d) Non ter perdido con anterioridade a condición de educador en prácticas por causa imputable ao solicitante.
e) Non padecer defecto físico que impida o desenvolvemento normal da actividade do centro.
Artigo 3º.-Solicitudes.
1. Os interesados deberán cubrir a solicitude que figura no anexo I, podendo optar soamente por centro/s dunha mesma provincia, remitila e presentala na delegación provincial da Consellería de Familia, Xuventude, Deporte e Voluntariado que corresponda, sen prexuízo do disposto no artigo 38.4º da Lei de réxime xurídico das administracións públicas e do procedemento administrativo común.
2. Xunto coa solicitude presentarán así mesmo os seguintes documentos:
a) Xustificación de ingresos da unidade familiar: copia da declaración do IRPF de cada membro da unidade familiar obrigado a declarar.
No caso de non ter obriga de presentar declaración:
-Os solicitantes de devolución rápida (Mod. 104) achegarán copia da comunicación que lles envía a Axencia Estatal de Administración Tributaria en aplicación do artigo 100 do Real decreto lexislativo 3/2004, do 5 de marzo, polo que se aproba o texto refundido da Lei do imposto sobre a renda das persoas físicas.
-As persoas non obrigadas a declarar e que non solicitan devolución rápida (Mod. 104) achegarán certificación dos datos existentes na Administración, expedida pola Axencia Estatal de Administración Tributaria, en aplicación do artigo 16 da Lei 1/1998, do 26 de febreiro, de dereitos e garantías dos contribuíntes.
b) Orixinal ou fotocopia compulsada do expediente académico.
c) Proxecto sobre un taller para realizar cos menores dos centros que se soliciten.
d) Fotocopia compulsada dos certificados que acrediten a experiencia en traballo e intervención educativa cos menores na correspondente área, animación sociocultural e coñecementos específicos en materia físico-deportiva.
e) Fotocopia compulsada da matrícula en facultades, escolas universitarias ou centros de formación profesional e/ou do título que acredite os estudos realizados.
f) Acreditación, se é o seu caso, da condición de educador en prácticas en anos anteriores dalgún centro de menores dependente na actualidade desta consellería.
g) Fotocopia compulsada do documento nacional de identidade do solicitante ou da tarxeta de residencia en réxime comunitario no suposto de nacionais da Unión Europea ou do espazo económico europeo legalmente establecidos en España.
h) Certificado médico que acredite non padecer defecto físico que impida o desenvolvemento normal da actividade do centro.
i) Declaración de non realizar actividades profesionais remuneradas por conta propia ou allea, nin recibir bolsas equiparables ás desta convocatoria.
3. O prazo de presentación de solicitudes será dun mes, contado a partir do día seguinte ao da publicación desta orde no Diario Oficial de Galicia. Non obstante, os interesados disporán dun prazo de dez días para emendar calquera falta ou achegar os documentos preceptivos nos termos que establece o artigo 71 da Lei 30/1992, de réxime xurídico das administracións públicas e do procedemento administrativo común.
Artigo 4º.-Dereitos dos adxudicatarios.
A concesión da praza comporta para o/a educador/a en prácticas:
a) Aloxamento e mantenza gratuítos no centro desde o comezo das prácticas. O aloxamento será de tal xeito que lle permita ao/á educador/a en prácticas a normal realización dos seus estudos.
b) A asunción pola Consellería de Familia, Xuventude, Deporte e Voluntariado dos gastos seguintes:
-Custos de matrícula de estudos universitarios ou de formación profesional, ou nun curso de doutoramento, posgrao ou mestrado, ata un importe de 210 euros, logo da xustificación.
-Custos pola adquisición de libros relacionados cos estudos cursados, ata un importe de 120 euros, logo da xustificación.
c) A asunción pola Consellería de Familia, Xuventude, Deporte e Voluntariado de ata 120 euros/mes durante nove meses en concepto de bolsa, logo da xustificación polo director do centro da realización das prácticas como educador/a nos meses correspondentes.
d) A obtención, unha vez rematada a estadía no centro, dun diploma acreditativo das prácticas realizadas, que lle entregará o/a delegado/a provincial da consellería, logo do informe favorable do director do centro.
e) Solicitando das universidades de Santiago de Compostela, A Coruña e Vigo, no caso de ser alumno delas, o recoñecemento de 2 créditos de libre elección curricular.
Para o recoñecemento destes créditos, os alumnos deberán presentar nas universidades que lles correspondan a seguinte documentación:
-Diploma ou certificación acreditativa da superación das prácticas realizadas.
-Unha memoria da actividade realizada no centro.
Estes créditos recoñeceranse como de libre configuración curricular, sen que sexa posible superar os límites que para estes efectos establecen os correspondentes plans de estudos.
Artigo 5º.-Obrigas dos adxudicatarios.
A condición de educador en prácticas obriga ao adxudicatario dunha praza ao seguinte:
a) A realizar as tarefas relacionadas coas prácticas, que a dirección do centro lle encomende, en horario de actividade extraescolar. Estas deberanse realizar de tal xeito que sexan compatibles co aproveitamento académico do propio educador en prácticas.
b) A gardar absoluta confidencialidade sobre os datos persoais e familiares a que teña acceso como consecuencia das actividades realizadas e documentación observada nas unidades en que realice as prácticas.
c) Os datos obtidos ou observados, de que se teña constancia por medio das prácticas realizadas, relativos ás diferentes materias xurídico-administrativas referentes aos centros (funcionamento, actividades, programas, persoal, etc.) que se puidesen coñecer e utilizar en traballos de natureza académica non poderán facerse públicos de ningún xeito e, por suposto, en ningún medio de comunicación público
ou privado, agás que a Consellería de Familia, Xuventude, Deporte e Voluntariado o autorice expresamente.
d) A presentar unha memoria da actividade realizada no centro cando remate o período de prácticas e estancia no centro, que será remitida á delegación provincial da Consellería de Familia, Xuventude, Deporte e Voluntariado da provincia onde radique o centro en que o bolseiro teña desenvolvido as prácticas.
Artigo 6º.-Duración das prácticas.
A duración das prácticas, e polo tanto as estancias nos centros dos adxudicatarios das prazas, será do 1 de outubro de 2005 ao 30 de xuño de 2006.
Artigo 7º.-Procedemento para a avaliación das solicitudes.
Para a adxudicación das prazas procederase da seguinte maneira:
1. Constituirase unha comisión por cada provincia onde se sitúen os centros, presidida polo respectivo xefe de Servizo de Familia, Infancia e Menores e actuando como vogais, un funcionario designado polo delegado provincial e os directores dos centros que deban recibir os educadores en prácticas.
2. A dita comisión examinará as solicitudes presentadas, valorando no seu conxunto os seguintes datos:
a) Expediente académico relativo á formación exixida (de 0 a 5 puntos).
b) Experiencia en animación sociocultural e coñecementos específicos en actividades deportivas (de 0 a 2 puntos).
c) Experiencia en traballo e intervención educativa de menores (de 0 a 2 puntos).
d) Situación económica da unidade familiar (de 0 a 6 puntos).
e) Ter sido educador en prácticas dalgún centro de atención a menores dependente na actualidade desta consellería (de 0 a 5 puntos).
f) Entrevista persoal na cal se terán en conta as aptitudes e actitudes persoais para a función que se vai desempeñar (de 0 a 10 puntos).
A puntuación máxima será de 30 puntos.
3. Terán prioridade os solicitantes que estean cursando ou teñan rematado os estudos de psicoloxía, pedagoxía, psicopedagoxía, mestres de educación primaria ou educación física, traballo social, educación social, técnicos superiores en animación sociocultural/animación de actividades físicas e deportivas/integración social.
4. A comisión competente confeccionará unha lista, por orde de preferencia, das solicitudes recibidas para cada centro, elevando a correspondente proposta de resolución ao delegado provincial da Consellería de Familia, Xuventude, Deporte e Voluntariado no prazo máximo de quince días, contados a partir do remate do prazo de presentación das instancias.
Se algún solicitante fose seleccionado como educador en prácticas para máis dun centro, seralle comunicada tal circunstancia, para que nun prazo non superior a 10 días desde a data de comunicación, opte por un dos centros en que foi seleccionado.
Artigo 8º.-Resolución.
1. A resolución correspóndelle ao delegado provincial da consellería que a dita, logo da fiscalización da intervención, e comunicaráselles tanto aos centros como a todos os solicitantes. O prazo máximo para resolver será de 3 meses, contados a partir do día seguinte ao da publicación desta orde no Diario Oficial de Galicia. No caso de non existir resolución expresa, transcorrido o prazo as solicitudes poderán entenderse desestimadas.
Esta resolución non pon fin á vía administrativa e contra ela pode interpoñerse recurso de alzada ante a conselleira de Familia, Xuventude, Deporte e Voluntariado no prazo dun mes, contado a partir do día seguinte ao da notificación desta resolución, de acordo co previsto nos artigos 114 e 115 da Lei 30/1992, de réxime xurídico das administracións públicas e do procedemento administrativo común.
A resolución establecerá os bolseiros adxudicatarios e suplentes por orde de puntuación. Estes últimos serán chamados automaticamente e pola orde establecida, cando por algunha circunstancia algún dos adxudicatarios non reunise os requisitos e condicións de adxudicación, non puidese formalizar a aceptación da bolsa ou, unha vez iniciadas as actividades, non continuase na execución delas.
Excepcionalmente e por causas de índole académica, debidamente xustificadas e que serán ponderadas pola comisión provincial de valoración, como pode ser o traslado de matrícula a outra universidade, se houbese prazas vacantes en centros doutras provincias, o aspirante podería optar por solicitar estas.
2. Os seleccionados terán un prazo de 10 días desde a notificación da concesión da praza para acreditar a domiciliación bancaria, para os efectos do pagamento, así como calquera outra documentación alegada na solicitude, que lle fose requirida pola delegación provincial correspondente.
A non presentación en prazo da acreditación referida ou a non suficiente acreditación dos méritos alegados na solicitude suporá a perda do dereito á praza, procedéndose a adxudicar esta ao seguinte solicitante que figura por orde de puntuación na lista confeccionada inicialmente.
3. Utilizarase este mesmo procedemento cando durante o curso escolar se produza algunha vacante nas prazas ofertadas.
4. No caso de non haber solicitudes para determinado centro ou se as que houbese fosen valoradas negativamente, a praza de educador/a será considerada deserta.
5. Unha vez lle sexa asignada a praza de educador/a en prácticas nun centro determinado, deberase pór en práctica o proxecto presentado para ese centro.
Artigo 9º.-Natureza da relación entre o educador en prácticas e a Xunta de Galicia.
A concesión da praza non xera ningún tipo de vínculo laboral, administrativo nin de calquera outra orde entre a Xunta de Galicia e o adxudicatario.
Artigo 10º.-Perda da condición de educador en prácticas.
1. A condición de educador en prácticas extínguese ao rematar o curso académico na data fixada no artigo 6º desta convocatoria, así como por renuncia expresa do interesado.
Así mesmo, o incumprimento por parte do educador das obrigas a que se refire esta orde, a ausencia inxustificada, o non cumprimento da disciplina do centro, a obtención da praza sen reunir os requisitos exixidos para a súa concesión ou a non utilización coa finalidade para a que foi concedida, serán causas da perda da condición de educador en prácticas para todos os efectos.
2. A resolución pola que se acorde esta circunstancia correspóndelles aos delegados provinciais desta consellería logo da instrución do oportuno expediente de conformidade coa Lei 30/1992, do 26 de novembro, de réxime xurídico das administracións públicas e do procedemento administrativo común.
Disposicións derradeiras
Primeira.-Facúltase a directora xeral de Familia para ditar as normas necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de xuño de 2005.
Pilar Rojo Noguera
Conselleira de Familia, Xunventude, Deporte
e Voluntariado
ANEXO II
Relación de centros e prazas de educadores
en prácticas
Provincia
Centro
Localidade
Nº
prazas
A Coruña
Centro Virxe do Carme
Ferrol
3
A Coruña
Colexio San José de Calasanz
A Coruña
3
A Coruña
Residencia de estudo Soutomaior
Ferrol
4
A Coruña
Centro de menores Xoán Vicente Viqueira
Santiago de Compostela
2
A Coruña
Centro de menores Fogar de Cecebre
Abegondo (Crendes)
1
Lugo
Centro educativo Santo Anxo da Garda
Rábade
2
Lugo
Centro educativo Virxe dos Ollos Grandes
Lugo
2
Ourense
Centro educativo Montealegre
Ourense
3
Ourense
Residencia de estudos A Carballeira
Ourense
8
Pontevedra
Centro especial Avelino Montero
Pontevedra
4
Pontevedra
Centro de menores de Marín
Marín
1
Pontevedra
Centro fogar San Paio
Vigo
3
Total de prazas
36